ቀላል ባቡር አገልግሎት ከሰዓታት መቋረጥ በኋላ ሥራ ጀመረ
የአዲስ አበባ ቀላል ባቡር ትራንስፖርት ድርጅት ሠራተኞች ባደረጉት ሥራ የማቆም አድማ ከአምስት ሰዓታት በላይ ተቋርጦ እንደነበር ዋና ሥራ አስኪያጁ ገለጹ፡፡ለአገልግሎቱ መቋረጥ ምክንያት ሠራተኞቹ ይገባናል በማለት የሚያነሷቸው የጥቅማ ጥቅም ጥያቄዎች ናቸው፡፡ በተጨማሪም በአገልግሎት መስጫ ሰዓት በትራንስፖርት ተጠቃሚዎች የሚደርስባቸው የሥራ ላይ ደኅንነት ሥጋት መሆኑን ዋና ሥራ አስኪያጁ አቶ ሙሉቀን አስፋ ለሪፖርተር ገልጸዋል፡፡ድርጅቱ ዛሬ ጠዋት ከሠራተኛ ማኅበሩ ጋር ውይይት በማድረግ፣ ለጊዜው የትራንስፖርት አገልግሎቱ ከረፋዱ 4፡40 ሰዓት አካባቢ እንዲቀጥልና ቀሪ ጉዳዮች በሒደት እንደሚፈቱ በመስማማት መለያየታቸውን ጨምረው ገልጸዋል፡፡ሠራተኞች የደመወዝና የጥቅማ ጥቅሞች ጥያቄ የሚያቀርቡ ሲሆን፣ እዲሁም የኤሌክትሪክ ኃይል መቆራረጥ ሲያጋጥም ተሳፋሪዎች በባቡሩ ሠራተኞች ላይ ስድብና ሞራል የሚነኩ ድርጊቶች እንደሚፈጽሙባቸው ይገልጻሉ፡፡ የቀላል ባቡር ትራንስፖርት ከንጋቱ 12፡00 ሰዓት ሥራ የሚጀምር ሲሆን ከምሽቱ 4፡00 ሰዓት ያጠናቅቃል፡፡ ሠራተኞች ዛሬ ማለዳ ከንጋቱ 12፡00 ሰዓት ጀምሮ ነበር ሥራ ያቋረጡት፡፡ የቀላል ባቡር ትራንስፖርት ድርጅት ከ1‚200 በላይ ሠራተኞች አሉት፡፡